Karlovac, 17.2.2020.

PRIOPĆENJE

- novinarima

**Karnevalska povorka oduševila Karlovčane**

Grad Karlovac i Turistička zajednica grada Karlovca u suradnji s Inicijativom mladih KAOS i ove godine organizirali su [**Karlovački karneval 2020**](https://visitkarlovac.hr/karlovacki-karneval-program/)**.**

**Tijekom vikenda održano je najveće među karnevalskim događanjima - karnevalska povorka.**

**U subotu, 15. veljače, maškarani građani okupili su se kod Školske sportske dvorane Mladost, a potom u 16 sati zajedno krenuli stupati ulicama grada.** Predvođeni karlovačkim bubnjarima i mažoretkinjama povorka je protutnjala šarenom Radićevom ulicom, zatim pokazala svoja lica na Korzu te mahnula Veleučilištu, a zatim kročila na Trg bana Josipa Jelačića gdje ih je dočekala okupljena masa i **četiri metra visok fašnički princ Žabac izrađen od slame.**

Povorku i okupljene su pred pozornicom rasplesale vedre maske plesnog kluba St.Art, a zatim su pozornicu okupirali **Gustafi**. **Nagrade za najbolje maske odnijeli su Morski pas, Harry Potter, Mary Poppins i Dimnjačari,** dok su svi ostali tradicionalno nagrađeni krafnama koje je i ove godine donirala tvrtka Žitoproizvod. Za kraj uslijedila je uvijek zabavna ekipa **Strings banda**.

Organizatori se ovim putem još jednom zahvaljuju donatorima, medijskim pokroviteljima, brojnim volonterima i naravno svim Karlovčanima koji su uljepšali ovaj događaj svojim prisustvom.

Ovim putem pozivamo sve da podrže i naše najmlađe u **dječjoj povorci 21. veljače u 09.30 sati na Trgu bana Josipa Jelačića**, da zaplešu na **Balu pod maskama u Zorin domu 22. veljače u 20 sati** te svjedoče svečanom **paljenju fašničkog princa Žapca 25. veljače u 19.30** na Mažuranićevoj obali **uz rijeku Kupu**. Prije nego bude kažnjen, slamnati princ bit će izložen na Starom placu, kako bi mogli doživjeti duh karnevala.